# Tonski sistem

**Tonski sistem** (francuski: *système tonal*, engleski: *tone system*, italijanski: *sistema tonale*, njemački: *Tonsystem*). predstavlja niz svih tonova kojim se služimo u muzici počevši od najdubljeg tona iz *subkontra oktave* (**2C**) do najvišeg tona iz *pete oktave* (**h5**). Sedam osnovnih tonova (*c, d, e, f, g, a, h*) se 9 puta ponavlja, i to, svaki put u drugoj visini.

Prikaz tonskog sistema i njegovog odnosa prema klavijaturi.
## Nazivi oktava tonskog sistema

Da bi se istoimeni tonovi različiti po visini mogli razlikovati, tonski sistem je podeljen na *oktave tonskog sistema*, što će reći da svaki ton u tonskom sistemu ima svoju *oktavnu pripadnost* i svoju oznaku, a svaka oktava svoj naziv i svoju oznaku.

Nazivi oktava u tonskom sistemu su sledeći:

1. **Subkontra** je najdublja oktava. Beleži se malim brojem 2 ispred velikog slova. Sadrži sledeće tonove: *2C*, *2D*, *2E*, *2F*, *2G*, *2A*, *2H* koji se čitaju: *subkontra* C, *subkontra* D, *subkontra* E, itd.
2. **Kontra** je duboka oktava. Beleži se malim brojem 1 ispred velikog slova. Sadrži sledeće tonove: *1C*, *1D*, *1E*, *1F*, *1G*, *1A*, *1H* koji se čitaju: *kontra* C, *kontra* D, *kontra* E, itd.
3. **Velika** oktava ima ovaj naziv jer se njeni tonovi beleže velikim slovom. Sadrži sledeće tonove: *C*, *D*, *E*, *F*, *G*, *A*, *H* koji se čitaju: *veliko* C, *veliko* D, *veliko* E, itd.
4. **Mala** oktava je dobila naziv jer se njeni tonovi beleže malim slovima. Sadrži sledeće tonove: *c*, *d*, *e*, *f*, *g*, *a*, *h* koji se čitaju: *malo* c, *malo* d, *malo* e, itd.
5. **Prva** ili **jedanput podvučena oktava** zove se tako jer je "podvučena" jednom pomoćnicom. Njeni tonovi beleže se malim slovom i brojem 1 iznad njih. Sadrži sledeće tonove: *c1*, *d1*, *e1*, *f1*, *g1*, *a1*, *h1* koji se čitaju: *c jedan*, *d jedan,* *e jedan* itd.
6. **Druga** ili **dvaput podvučena oktava** zove se tako jer je "podvučena" sa dve pomoćnice. Njeni tonovi beleže se malim slovom i brojem 2 iznad njih. Sadrži sledeće tonove: *c2*, *d2*, *e2*, *f2*, *g2*, *a2*, *h2* koji se čitaju: *c dva*, *d dva,* *e dva* itd.
7. **Treća** ili **triput podvučena oktava** zove se tako jer je "podvučena" sa tri pomoćnice. Njeni tonovi beleže se malim slovom i brojem 3 iznad njih. Sadrži sledeće tonove: *c3*, *d3*, *e3*, *f3*, *g3*, *a3*, *h3* koji se čitaju: *c tri*, *d tri,* *e tri* itd.
8. **Četvrta** ili **četiri puta podvučena oktava** zove se tako jer je "podvučena" sa četiri pomoćnice. Njeni tonovi beleže se malim slovom i brojem 4 iznad njih. Sadrži sledeće tonove: *c4*, *d4*, *e4*, *f4*, *g4*, *a4*, *h4* koji se čitaju: *c četiri*, *d četiri* *e četiri* itd.
9. **Peta** ili **pet puta podvučena oktava** zove se tako jer je "podvučena" sa pet pomoćnica. Njeni tonovi beleže se malim slovom i brojem 5 iznad njih. Sadrži sledeće tonove: *c5*, *d5*, *e5*, *f5*, *g5*, *a5*, *h5* koji se čitaju: *c pet*, *d pet* *e pet* itd.

* Sve tonove tonskog sistema mogu odsvirati samo velike orgulje, klavir može da odsvira nešto više od 7 oktava, harfa i harmonika manje od 7, dok ostali instrumenti obuhvataju od 2 1/2 do 3 1/2 oktave.

## Povezano

* Stepen
* Ceo stepen
* Polustepen
* Hromatska lestvica

## Reference